Weldoeners help blinde hond weer loopKerneelz kan nie meer maklik staan, draai of loop sonder om sy balans te verloor en te val nie. (Foto: Verskaf) Die klein gemeenskap van Kirstenhof in Kaapstad is in die proses om ŉ 14-jarige bokserhond genaamd Kerneelz weer op die been te kry, nadat sy jongste diagnose hom gedeeltelik verlam verklaar het. Ná jare van gedeeltelik doof en blind wees, kan Kerneelz nie meer maklik staan, draai of loop sonder om sy balans te verloor en te val nie. Dié brakkie het nou broodnodige fisioterapie nodig wat hom dalk kan help om van sy mobiliteit terug te kry. Daryn Sutton (56), ŉ inwoner van Kirstenhof en vriend van Kerneelz se eienaar, Greta Wilson (52), sê Kerneelz is onlangs met parese en idiopatiese vestibulêre siekte gediagnoseer wat beteken dat sy agterste ledemate verlam is. “Ek kon my met Kerneelz vereenselwig, want ek is self gedeeltelik blind en doof en val ook per geleentheid,” sê hy. Sutton het op ŉ jong ouderdom sy gehoor verloor en in sy vroeë 40’s het sy sig ook agteruitgegaan. “Ek het Kerneelz se eienaar, Greta, ses jaar gelede ontmoet by ŉ geldinsamelingsgeleentheid vir gidshonde en sedertdien het ons saam met ons honde eindelose natuuravonture aangepak wat ons steeds van tyd tot tyd doen.” Met Kerneelz se onlangse diagnose moes dié avonture egter gestaak word. Sy mobiliteit word so erg geraak dat hy dikwels sukkel om op te staan en wanneer hy wel lank genoeg kan staan, stamp hy teen goed en val. “Ek het simpatie met hom [Kerneelz], want ek weet werklik hoe dit voel as jou hele lewe omvergewerp word.” Volgens Sutton sien Kerneelz weekliks ŉ dierefisioterapeut wat sagteweefselmasserings, laserbehandelings en stabilisering- en versterkingsoefeninge met hom doen. Hy sien ook een keer ŉ week ŉ veeartsenykundige akupunkturis. Sodra Kerneelz sterker is, sal hy hidroterapiesessies begin op ŉ watertrapmeul wat deur ŉ dierefisioterapeut bedryf word. Dié behandelings, hoewel duur, sal Kerneelz se lewe help verleng en sy pyn bestuur. Dr. Heidi Kuhn, Kerneelz se veearts, sê daar is ŉ kans dat fisioterapie Kerneelz kan help om die gebruik van sy agterpote ietwat te herwin. Hiervoor sal hy egter onbepaald behandeling moet ontvang wat tot meer as R1 500 per week kan kos. Wilson kon egter tot onlangs nie die hoë koste van Kerneelz se fisioterapie bekostig nie en sy bestaande versekering is uitgeput en dek boonop nie die nodige terapie nie. Sutton het besluit om Kerneelz te help en ŉ skarefinansieringsveldtog van stapel gestuur. Wilson het vantevore ŉ suksesvolle skarefinansieringsveldtog vir Sutton se afgetrede gidshond, Askii, onderneem en Sutton wou dieselfde vir haar doen. Die twee hoop om eindelik R100 000 in te samel vir Kerneelz se behandeling en alle donasies word direk aan die betrokke veeartse betaal. Die gemeenskap het reeds meer as R5 000 geskenk en Wilson beplan om enige oortollige skenkings vir ander diere in nood aan te wend. “Ek en Kerneelz het baie struikelblokke saam teëgekom en oorkom en ek kan nie my lewe sonder hom voorstel nie,” sê Wilson. “Hy is die appel van my oog en word voorgehou as ŉ modelpasiënt omdat hy so samewerkend, saggeaard en liefdevol teenoor al die veeartse is. “Hy weet ons probeer hom help, so ek wil alles doen om dit moontlik te maak.” Kerneelz het in die verlede gereeld gaan stap. (Foto: Verskaf)